Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Siden fredag er det oppdaget åtte nye personer i Norge som er smittet av koronaviruset.

Lørdag kveld er det bekreftet at til sammen 15 personer på landsbasis er koronasmittet, opplyser Geir Bukholm i Folkehelseinstituttet.

Fem av de smittede er oppdaget i Bergen.

– Har dere kontroll på denne situasjonen nå?

– Jeg tenker at vi så langt har kontroll på denne situasjonen. Vi har ikke smittetilfeller i Norge som vi ikke kan forklare ut fra at det ikke er knyttet til en smittekjede mot et utbruddsområde utenfor Norge, sier Bukholm.

Tre av de smittede er ansatte ved øyeavdelingen på Ullevål sykehus.

– Er det aktuelt å innføre spesielle råd for helsepersonell som er strengere enn for andre, etter det som har skjedd på Ullevål sykehus?

– Jeg tenker det er grunn til å innskjerpe rådene på den måten at man påpeker at de må være ekstra årvåkne. Og at man kanskje skal være tydelig på at hvis de har også ganske ubetydelige symptomer på luftveisinfeksjoner, så bør de vurdere å holde seg hjemme.

Tre sykehusansatte smittet

De første meldingene fra Ullevål sykehus gikk ut på at først én ansatt og så én til var smittet av det nye koronaviruset.

Lørdag ettermiddag bekreftet sykehusledelsen at til sammen tre personer er smittet.

De to siste smittede har ikke vært utenlands.

– Det er sannsynlig at de to er smittet av den første ansatte som var smittet hos oss, sier medisinsk fagdirektør ved OUS, Hilde Myhren.

Alle pasienter som har vært på øyeavdelingen i perioden mandag 24. februar til fredag 28. februar er blitt oppfordret til «å holde seg hjemme og begrense sosial kontakt». Øyeavdelingen ligger i et eget bygg på sykehusområdet.

Pasientombud Anne-Lise Kristensen sier hun mener Ullevål sykehus burde ha bedt en ansatt holde seg hjemme i karantene fram til det var avklart om vedkommende var smittet.

28 OUS-ansatte er testet

Flere enn 50 ansatte ved Oslo universitetssykehus er satt i karantene. De må belage seg på å bli der i 14 dager.

– Arbeidet nå går på å spore opp om det er andre smittede. Det er tatt prøver av 28 ansatte, forteller Myhren.

Det er foreløpig ikke meldt om noen syke pasienter.

Myhren sier de har ringt til rundt 200 pasienter, og at de er rundt halvveis i dette arbeidet.

– Vi har to biler med sykepleiere som kjører ut til pasienter i Oslo for å teste dem.

– Hva med familiene til de som har vært på øyeavdelingen?

– Det gjøres en individuell vurdering i hvert tilfelle.

Oslosykehuset har også startet dialog med Haukeland og Trondheim for mulig bistand.

På spørsmål om de har kontroll på situasjonen, svarer Myhren at de har kontroll i form av at de vet hvem som har vært på jobb og hvem som har hatt kontakt med de smittede ansatte.

Foto: Olav Døvik / NRK

OUS: – Fulgte Folkehelseinstituttets råd

Den første ved sykehuset som fikk påvist koronasmitte hadde nylig vært i Nord-Italia.

Vedkommende var på jobb på øyeavdelingen mandag og tirsdag før han eller hun utviklet lette luftveissymptomer.

Da ringte den ansatte inn til smittevernavdelingen på sykehuset.

Den ansatte ble anbefalt å ikke ta prøver og gikk på jobb, men ble sykmeldt onsdag.

Lørdag ble det kjent at ansatt nummer to ved Ullevål sykehus var blitt smittet.

På spørsmål om hvorfor den første smittede ikke ble virustestet med én gang, har sykehuset svart at man der har forholdt seg til Folkehelseinstituttets retningslinjer med tanke på symptomer og testregime.

Myhren sier at det i ettertid er lett å se at det var en uheldig avgjørelse å ikke be den ansatte om å holde seg hjemme.

Har utsatt pasienter for smittefare

Pasientombud Anne-Lise Kristensen reagerer sterkt på at Ullevål sykehus har utsatt pasienter for smittefare.

– Jeg forventer at det er strengere krav til helsepersonell enn det er til resten av befolkningen. De skal møte pasienter i ganske intime situasjoner, tett på. De møter pasienter som kanskje er dårlige i utgangspunktet.

Hun mener det er bra at deler av sykehusets øyeavdeling nå er stengt, og sier det nå er viktig å følge ekstra godt med.

– Dette kan få følger andre steder også. Hvis man ikke er ekstra årvåken og passer på at helsepersonell ikke kommer på arbeid, hvis det er fare for smitte, sier Kristensen.

Vil kontakte utsatte personer i Bergen

Bergen kommune opplyser at de vil fortsette med å kontakte folk som må være i karantene hjemme.

Det skjer etter hvert som de får informasjon om hvem de smittede har vært i kontakt med.

– Vi jobber intenst med å avgrense epidemien, sier etatsdirektør for helsetjenester i kommunen, Brita Øygard.

De fem personene i Bergen som er syke, er moderat til lett påvirket av virusinfeksjonen, ifølge kommunen.

Folkehelseinstituttets informasjonstelefon om koronaviruset: 815 55 015

Poliklinikken ved øyeavdelingen på Ullevål sykehus ble stengt lørdag etter at to ansatte har testet positivt for korona. Foto: Olav Døvik / NRK